Андрэй Аляксандраў

**Андрэй Аляксандраў** (нар. 27 студзеня 1978) – беларускі журналіст, грамадзкі дзеяч і палітычны вязень.
## Біяграфія
Нарадзіўся 27 студзеня 1978 ў Ніжнім Тагіле, але дзяцінства правёў у Паставах. Скончыў гістарычна-філялягічны факультэт Полацкага дзяржаўнага ўнівэрсытэту.

Атрымаў ступень магістру мэдыямэнэджмэнту ва Ўэстмінстэрскім унівэрсытэце ў Лёндане. Падчас пражываньня ў Лёндане быў сябрам Згуртаваньня беларусаў у Вялікай Брытаніі і актыўна ўдзельнічаў у жыцьці беларускай дыяспары.

У 2009–2012 гадох зьяўляўся намесьнікам старшыні Беларускай асацыяцыі журналістаў і працаваў для міжнародных арганізацыяў Index on Censorship і Article 19. У 2015–2018 гадох быў намесьнікам дырэктара інфармацыйнага агенцтва БелаПАН.

## Перасьлед
Са жніўня да лістапада 2020 году Аляксандраў і яго дзяўчына Ірына Злобіна супрацоўнічалі з краўдфаўндынгавай плятформай BY_help, якая дапамагала ўдзельнікам у пратэстах супраць сфабрыкаваных прэзыдэнцкіх выбараў 2020 году выплачваць адміністрацыйныя штрафы за ўдзел у пратэстах.

Аляксандрава і Злобіну затрымалі 12 студзеня 2021 году і абвінавацілі паводле ч. 2 арт. 342 Крымінальнага кодэксу («Навучаньне ці іншае рыхтаваньне асобаў для ўдзелу ў групавых дзеяньнях, якія груба парушаюць грамадзкі парадак, а таксама фінансаваньне і іншае забесьпячэньне такой дзейнасьці»). Падставай для абвінавачаньня зьявілася тое, што, паводле Міністэрства ўнутраных справаў, Андрэй Аляксандраў з 22 жніўня да 9 лістапада 2020 году аплаціў 250 штрафаў. Сьпісы і грошы на аплату штрафаў Аляксандраву перадаваў фонд «BY_help».

Супраць людзей, якія атрымлівалі дапамогу, таксама завялі крымінальную справу. Улады дамагаюцца, каб яны выплацілі штрафы другі раз. 

18 студзеня 2021 году сумеснаю заяваю васьмі арганізацыяў, сярод якіх «Вясна», Беларускі Хэльсынскі камітэт, Беларуская асацыяцыя журналістаў, Аляксандраў і Злобіна прызнаныя палітычнымі зьняволенымі. У заяве адзначаецца, што «збор добраахвотных ахвяраваньняў грамадзян, а таксама прадстаўнікоў беларускай замежнай дыяспары і дапамога ў аплаце штрафаў асобам, якія былі прыцягнутыя да адміністрацыйнай адказнасьці толькі за факт удзелу ў мірных сходах і рэалізацыю гарантаваных Канстытуцыяй Беларусі й міжнароднымі нормамі права ... мірных сходаў і выказваньня меркаваньня, не мае нічога агульнага з фінансаваньнем якой бы ні было супрацьпраўнай дзейнасьці і, адпаведна, не зьяўляецца злачынствам. У дадзеным кантэксьце дзейнасьць Андрэя Аляксандрава і Ірыны Злобінай зьяўляецца добраахвотнай і дабрачыннай дзейнасьцю па аказаньню дапамогі ахвярам масавых палітычных рэпрэсій ў краіне і па сутнасьці сваёй зьяўляецца правабарончай».

30 чэрвеня 2021 году Аляксандраву выстаўленае новае абвінавачаньне паводле ч. 1 арт. 356  Крымінальнага кодэксу («Здрада дзяржаве»). Яму пагражае ад 7 да 15 гадоў пазбаўленьня волі.

Аляксандраў утрымліваецца ў СІЗА № 1 Менска («Валадарцы»).

6 кастрычніка 2022 году Аляксандраву прызначылі 14 гадоў пазбаўленьня волі ў калёніі ўзмоцненага рэжыму.

## Міжнародная рэакцыя на затрыманьне
15 студзеня 2021 году міжнародная арганізацыя Index on Censorship асудзіла затрыманьне й зьвярнулася да Міністра замежных справаў Вялікабрытаніі Дамініка Рааба і беларускага амбасадара ў Вялікабрытаніі  Максіма Ермаловіча з заклікам садзейнічаць вызваленьню Аляксандрава.

Міжнародныя арганізацыя Article 19 таксама асудзіла затрыманьне Аляксандрава і Злобінай. Плятформа грамадзянскай салідарнасьці «Civic Solidarity Platform» запатрабавала безадкладнага вызваленьня палітычных зьняволеных. Адпаведную заяву плятформы падтрымалі 48 праваабарончых арганізацыяў розных краінаў сьвету. 

## Крыніцы

## Вонкавыя спасылкі
* Старонка Андрэя Аляксандрава на сайце Праваабарончага цэнтра «Вясна»
Катэгорыя:Беларускія журналісты
Катэгорыя:Вязьні Валадаркі
Катэгорыя:Беларускія палітвязьні
Катэгорыя:Вязьні сумленьня паводле ПЦ „Вясна“